ORDE do 13 de abril de 2005 pola que se convocan os premios extraordinarios de bacharelato correspondentes ao curso 2004-2005.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 21/04/2005

A orde do Ministerio de Educación e Cultura do 13 de decembro de 1999 pola que se crean os premios nacionais de bacharelato e se establecen os requisitos e o procedemento para a concesión dos premios extraordinarios de bacharelato (BOE do 25 de decembro), determina no seu artigo 3.1º que as comunidades autónomas con plenas competencias en materia educativa poderán convocar e conceder premios extraordinarios de bacharelato nos seus ámbitos territoriais.
Na súa virtude, a Consellería de Educación e Ordenación Universitaria, facendo uso desta habilitación e das atribucións que ten conferidas, e de acordo co disposto no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia (DOG do 11 de decembro), en todo aquilo que non se opoña ao Decreto lexislativo 1/1999,
do 7 de outubro, polo que se aproba o texto refundido da Lei de réxime financeiro e orzamentario de Galicia, tras a modificación operada pola Lei 14/2004, do 29 de decembro, de medidas tributarias e de réxime administrativo
DISPÓN:
Artigo 1º
Convócanse en Galicia os premios extraordinarios de bacharelato correspondentes ao curso 2004-2005.
Artigo 2º
1. Poderase conceder un máximo de 21 premios extraordinarios.
2. Cada premio estará dotado con 600 A, con cargo á partida orzamentaria 07.03.323A.480.1.
Artigo 3º
1. Poderá optar ao premio extraordinario de bacharelato o alumnado que cursara en centros docentes españois, tanto de carácter público como privado, os dous cursos de calquera modalidade de bacharelato e que finalizara estes estudos na Comunidade Autónoma de Galicia no ano académico 2004-2005.
2. Para poder participar nesta convocatoria será necesario que a media das cualificacións obtidas nos dous cursos sexa igual ou superior a 8,75 puntos.
3. Para obter a nota media computaranse exclusivamente as cualificacións obtidas nas materias comúns, propias de modalidade e optativas, dos dous cursos de bacharelato, tendo en conta o disposto no artigo 5.3º do Real decreto 2438/1994, do 16 de decembro, polo que se regula a ensinanza da relixión no sistema educativo.
4. A dita nota será a media aritmética das cualificacións do conxunto de materias a que se refire o punto anterior.
Artigo 4º
1. O alumnado que, reunindo os requisitos indicados, desexe optar ao premio extraordinario, deberase inscribir, ata o día 31 de maio de 2005, no instituto no que se atope o seu expediente académico, sen prexuízo do disposto no artigo 38.4º da Lei 30/1992, do 26 de novembro.
2. Para formalizar a inscrición deberá presentarse a seguinte documentación:
a) Certificación académica segundo o modelo do anexo II.
b) Fotocopia do DNI.
c) Instancia cuberta segundo o modelo do anexo III.
3. Rematado o prazo de inscrición, os secretarios dos centros comunicarán ao Servizo de Planificación Educativa da Dirección Xeral de Centros e Ordenación Educativa, por fax (981 54 65 42) ou correo electrónico (spe*edu.xunta.es), o día 2 de xuño de 2005, a lista do alumnado inscrito coa indicación da lingua estranxeira cursada e a opción pola que
opta o alumno nas materias que conforman a segunda parte da proba segundo a distribución que figura no anexo I, e remitirán as solicitudes de inscrición que estean no seu poder ao citado servizo.
4. De acordo co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, se a solicitude de inscrición non reunise os requisitos precisos requirirase o interesado para que, no prazo de dez días, emende a falta ou achegue os documentos preceptivos, indicándoselle que, de non facelo, se considerará como desistido da súa petición, arquivándose esta logo de resolución que deberá ser ditada nos termos do artigo 42.1º da citada lei.
Artigo 5º
1. As probas estruturaranse en dúas partes, a realizar cada unha nun tempo máximo de dúas horas:
Primeira parte:
a) Análise e comentario crítico dun texto sobre un tema de carácter xeral, histórico, filosófico ou literario.
b) Resposta a cuestións de carácter cultural ou lingüístico sobre un texto na lingua estranxeira cursada polo alumno como materia común de bacharelato. O exercicio realizarase sen dicionario no idioma correspondente.
Segunda parte:
Desenvolvemento de temas, respostas a cuestións e/ou exercicios prácticos de dúas materias cursadas polo alumno segundo as opcións que se recollen no anexo I.
2. Cada exercicio de cada parte da proba cualificarase entre 0 e 10 puntos.
A puntuación definitiva será a suma total de cada unha das cualificacións obtidas. Para aspirar ao premio extraordinario, o alumnado deberá obter en cada exercicio, polo menos, cinco puntos e unha cualificación total de 28 puntos ou máis.
Posto que o número de premios propostos non pode ser superior ao que resulte da aplicación do artigo 2 desta orde, en caso de empate darase preferencia ao mellor expediente académico.
Artigo 6º
1. O tribunal encargado de elaborar, supervisar e avaliar as probas estará presidido polo director xeral de Centros e Ordenación Educativa, ou persoa na que delegue, e constituído por funcionarios dos corpos de inspectores de educación e/ou por profesores de ensino secundario especialistas, todos eles, nas distintas materias obxecto da proba, designados pola Dirección Xeral de Centros e Ordenación Educativa. Actuará como secretario o xefe de Servizo de Planificación Educativa.
2. Para efectos de colaboración no disposto no parágrafo anterior poderanse constituír comisións delegadas integradas por membros do tribunal e outros especialistas nas distintas materias que compoñen as probas.
3. O tribunal fará pública a acta provisional coas cualificacións obtidas polos candidatos nas delegacións provinciais da Consellería de Educación e Ordenación Universitaria así como a través do portal educativo da Xunta de Galicia,
http://www.edu.xunta.es (ruta: Consellería, Dirección Xeral de Centros e Ordenación Educativa, Convocatorias
).
4. Os alumnos examinados, ou os seus pais ou representantes legais, poderán reclamar por escrito contra a cualificación obtida, mediante instancia dirixida ao presidente do tribunal e remitíndoa á Dirección Xeral de Centros e Ordenación Educativa no prazo de dez días hábiles a partir do seguinte a aquel no que sexan públicas as cualificacións.
Artigo 7º
1. Unha vez resoltas as reclamacións, o tribunal elaborará a acta coa proposta definitiva de adxudicación dos premios extraordinarios.
O orixinal quedará arquivado na Dirección Xeral de Centros e Ordenación Educativa e serán remitidas copias del á Dirección Xeral de Universidades, aos rectorados das universidades de Santiago de Compostela, A Coruña e Vigo, á Subdirección Xeral de Bolsas e Promoción Educativa do Ministerio de Educación e Ciencia e ás delegacións provinciais da Consellería de Educación e Ordenación Universitaria.
2. De acordo coa proposta feita polo tribunal, o director xeral de Centros e Ordenación Educativa elevará a dita proposta para a publicación do Diario Oficial de Galicia da resolución de concesión ditada polo conselleiro de Educación e Ordenación Universitaria.
3. O prazo máximo para notificar a resolución deste procedemento será de oito meses desde o día seguinte ao da publicación desta convocatoria, tendo efectos desestimatorios a falta de resolución expresa nese período.
Artigo 8º
Contra a devandita resolución de adxudicación dos premios poderase recorrer mediante recurso de reposición ante o conselleiro de Educación e Ordenación Universitaria no prazo dun mes, a partir do día seguinte ao da data de publicación no Diario Oficial de Galicia, segundo o disposto nos artigos 116 e 117 da Lei 4/1999 de modificación da Lei 30/1992, do réxime xurídico das administracións públicas e do procedemento administrativo común.
Artigo 9º
1. O alumnado que obteña premio extraordinario de bacharelato poderá optar, logo de inscrición, ao premio nacional.
2. A obtención do premio extraordinario será anotada no expediente académico do alumno polo secretario do centro no que realizou a inscrición.
3. Así mesmo, o secretario do tribunal anotarao no libro de cualificacións mediante a dilixencia correspondente. Para iso, os interesados deberán enviar, no prazo de dez días contados a partir do día seguinte ao da publicación da citada resolución de concesión dos premios, o seu libro de cualificacións ao Servizo de Planificación Educativa da Dirección Xeral de Centros e Ordenación Educativa.
Artigo 10º
A obtención de algún dos premios extraordinarios será incompatible coa percepción doutros premios convocados co mesmo fin polas administracións educativas doutras comunidades autónomas.
Artigo 11º
Toda alteración das condicións tidas en conta para a concesión dos premios e, en todo caso, a obtención concorrente de outros premios convocados co mesmo fin polas administracións educativas de outras comunidades autónomas, poderá dar lugar á modificación da resolución de concesión.
Artigo 12º
O alumnado gañador dos premios ten a obriga de facilitar toda a información que lle sexa requirida pola Intervención Xeral da Comunidade Autónoma de Galicia, polo Tribunal de Contas e polo Consello de Contas, no exercicio das súas funcións de fiscalización e control do destino das axudas.
Disposicións derradeiras
Primeira.-Autorízanse as direccións xerais de Centros e Ordenación Educativa e de Universidades para ditar cantas normas sexan oportunas para o desenvolvemento e aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de abril de 2005.
Celso Currás Fernández
Conselleiro de Educación e Ordenación Universitaria
ANEXO I
Materias que compoñen a segunda parte da proba
Opcións
Materias
A
* Debuxo artístico II
* Historia da arte
B
* Matemáticas II
* Física
C
* Bioloxía
* Química
D
* Latín II
* Historia da arte
E
* Matemáticas aplicadas ás ciencias sociais II
* Xeografía
F
* Tecnoloxía industrial II
* Electrotecnia